ΑΠΟΦΑΣΗ ΤΗΣ ΕΠΙΤΡΟΠΗΣ της 22ας Νοεμβρίου 1991 σχετικά με τη επέκταση της χρηματοδοτικής συμμετοχής της Κοινότητας στη συνέχιση της ενέργειας για την εξάλειψη της πανώλης των ίππων στην Ισπανία (Το κείμενο στην ισπανική γλώσσα είναι το μόνο αυθεντικό) (91/644/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την απόφαση 90/424/ΕΟΚ του Συμβουλίου της 26ης Ιουνίου 1990 σχετικά με ορισμένες δαπάνες στον κτηνιατρικό τομέα (1), όπως τροποποιήθηκε από την απόφαση 91/133/ΕΟΚ (2), και ιδίως το άρθρο 3 παράγραφος 4,

Εκτιμώντας:

ότι τον Σεπτέμβριο και τον Οκτώβριο του 1990 εμφανίστηκαν στην Ισπανία εστίες πανώλης των ίππων- ότι για την αντιμετώπιση αυτής της κατάστασης η Επιτροπή ενέκρινε την απόφαση 91/8/ΕΟΚ (3)-

ότι η εμφάνιση αυτής της νόσου αποτελεί σοβαρό κίνδυνο για το ζωικό κεφάλαιο της Κοινότητας- ότι είναι σκόπιμο να συνεχισθεί η ενέργεια που αναλήφθηκε για την εξάλειψη αυτής της νόσου στην Ισπανία, και ιδίως να εντατικοποιηθεί ο εμβολιασμός και ο προσδιορισμός της ταυτότητας που αναφέρονται στην απόφαση 91/331/ΕΟΚ (4)-

ότι είναι αναγκαίο, για να εξασφαλιστεί η επιτυχία αυτής της ενέργειας, να εγκριθούν κατάλληλα μέτρα ιδίως όσον αφορά τον εμβολιασμό και τον προσδιορισμό της ταυτότητας των ιπποειδών- ότι οι ισπανικές αρχές δεσμεύονται να θέσουν σε εφαρμογή τα εν λόγω μέτρα-

ότι πρέπει, σύμφωνα με το άρθρο 3 παράγραφος 5 δεύτερη περίπτωση της απόφασης 90/424/ΕΟΚ, να καθοριστεί η χρηματοδοτική συμμετοχή της Κοινότητας στο 100 % των δαπανών των σχετικών με την προμήθεια του εμβολίου και στο 50 % των δαπανών για την πραγματοποίηση του εμβολιασμού αυτού-

ότι, ως εκ τούτου, πληρούνται οι όροι που προβλέπονται στην απόφαση 90/424/ΕΟΚ-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Χορηγείται στην Ισπανία χρηματοδοτική συμμετοχή της Κοινότητας για τις ενέργειες εμβολιασμού κατά της πανώλης των ίππων που πραγματοποιούνται μεταξύ 1ης Σεπτεμβρίου 1990 και 31 Ιουλίου 1991, με την επιφύλαξη ότι οι κεντρικές ισπανικές αρχές έλαβαν ή λαμβάνουν τα ακόλουθα μέτρα:

- εφαρμογή ενός υποχρεωτικού προγράμματος εμβολιασμού όλων των ιπποειδών στην Ανδαλουσία μέχρι τις 31 Ιουλίου 1991,

- καταγραφή και προσδιορισμό της ταυτότητας των ιπποειδών κατά τον εμβολιασμό σύμφωνα με το άρθρο 5 παράγραφος 2 στοιχείο δ) της οδηγίας 90/426/ΕΟΚ του Συμβουλίου της 26ης Ιουνίου 1990 σχετικά με τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές ιπποειδών προέλευσης τρίτων χωρών (5),

- καταγραφή όλων των εκμεταλλεύσεων ιπποειδών στην Ανδαλουσία,

- εφαρμογή ενός συστήματος σύμφωνα με το οποίο είναι υποχρεωτική η δήλωση των θανάτων ιπποειδών,

- συνέχιση των μελετών τους σχετικά με τους φορείς της πανώλης των ίππων σε όλο το έδαφός τους και ειδικότερα στην Ανδαλουσία,

- ανάληψη μιας εκστρατείας πληροφόρησης που απευθύνεται στους εκτροφείς και τους κτηνιάτρους για να υπογραμμιστεί η σπουδαιότητα του εμβολιασμού των ιπποειδών και ιδίως των πώλων καθώς και της ανάγκης να δηλώνονται όλες οι περιπτώσεις ιπποειδών στις αρμόδιες αρχές.

Άρθρο 2

Η χρηματοδοτική συμμετοχή της Κοινότητας καθορίζεται στο:

- 100 % των δαπανών που πραγματοποιούνται από την Ισπανία για την προμήθεια εμβολίων,

- 50 % των δαπανών που πραγματοποιεί η Ισπανία για τη διενέργεια του εμβολιασμού που προβλέπεται στο άρθρο 1 πρώτη περίπτωση.

Άρθρο 3

1. Η χρηματοδοτική συμμετοχή της Κοινότητας χορηγείται μετά από προσκόμιση των δικαιολογητικών.

2. Τα στοιχεία που αναφέρονται στην παράγραφο 1 διαβιβάζονται από την Ισπανία το αργότερο μέχρι τις 31 Ιανουαρίου 1992.

Άρθρο 4

Η παρούσα απόφαση απευθύνεται στο Βασίλειο της Ισπανίας. Βρυξέλλες, 22 Νοεμβρίου 1991. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 224 της 18. 8. 1990, σ. 19. (2) ΕΕ αριθ. L 66 της 13. 3. 1991, σ. 18. (3) ΕΕ αριθ. L 7 της 10. 1. 1991, σ. 35. (4) ΕΕ αριθ. L 178 της 6. 7. 1991, σ. 38. (5) ΕΕ αριθ. L 224 της 18. 8. 1990, σ. 42.